钦定古今图书集成/明伦汇编/官常典/第730卷 > 韩玉
## 钦定古今图书集成/明伦汇编/官常典/第730卷 > 韩玉

按《金史》本传：“玉字温甫，其先相人。曾祖锡，仕金，以济
南尹致仕。玉明昌五年经义、辞赋两科进士，入翰林，
为应奉应制，一日百篇，文不加点。又作《元勋传》称旨，
章宗叹曰：‘勋臣何幸，得此家作传邪’？泰和中，建言开
通州潞水漕渠，船运至都。升两阶，授同知陕西东路
转运使事。大安三年，都城受围，夏人连陷邠、泾，陕西”
安抚司檄玉以凤翔总管判官为都统府募军，旬日
得万人，与夏人战，败之，获牛马千馀。时夏兵五万方
围平凉，又战于北原，夏人疑大军至，是夜解去。当路
者忌其功，驿奏“玉与夏寇有谋。”朝廷疑之，使使者授
玉河平军节度副使，且觇其军。先是，华州李公直以
都城隔绝，谋举兵入援，而玉恃其军为可用，亦欲为
勤王之举，乃传檄州郡云：“事推其本，祸有所基。始自
贼臣贪容奸赂，继缘二帅贪固威权。”又云：“裹粮坐费，
尽膏血于生民；弃甲复来，竭资储于国计。要权力而
望形势，连岁月而守妻孥。”又云：“人谁无死，有臣子之
当然；事至于今，忍君亲之弗顾。勿谓百年身后虚名，
一听史臣。只如今日目前，何颜以居人世？”公直一军，
行有日矣，将有违约。国朝人有不从者，辄以军法从
事。京兆统军便谓公直据华州反，遣都统杨珪袭取
之，遂寘极刑。公直曾为书约玉，玉不预知，其书乃为
安抚所得。及使者觇玉军，且疑预公直之谋，即实其
罪。玉道出华州，被囚死于郡学，临终书二诗壁间，士
论冤之。子不疑，字居之，以父死非罪，誓不禄仕。藏其
父临终时手书云：“此去冥路，吾心浩然，刚直之气，必
不下沈，儿可无虑，世乱时艰，努力自护，幽明虽异，宁
不见尔？”读者恻然。